AAV เผยยอดจองตั๋วเส้นทางจีนช่วงตรุษจีนพุ่ง พร้อมทำเฮดจิ้งน้ำมัน 73%
AAV เผยยอดจองตั๋วเส้นทางจีนช่วงตรุษจีนพุ่ง พร้อมทำเฮดจิ้งน้ำมัน 73%หลังราคาน้ำมันผันผวนจากสถานการณ์ความตึงเครียดในตะวันออกกลาง
AAV เผยยอดจองตั๋วเส้นทางจีนช่วงตรุษจีนพุ่ง พร้อมทำเฮดจิ้งน้ำมัน 73%หลังราคาน้ำมันผันผวนจากสถานการณ์ความตึงเครียดในตะวันออกกลาง
10 ม.ค. 2563

นายสันติสุข คล่องใช้ยา ประธานเจ้าหน้าที่บริหาร บริษัท เอเชีย เอวิเอชั่น จำกัด (มหาชน) หรือ AAV และบจ.ไทยแอร์เอเชีย เปิดเผยว่า ในช่วงเทศกาลตรุษจีน 24-31 ม.ค.63 นี้ พบว่าอัตราสำรองที่นั่งล่วงหน้าของผู้โดยสารเติบโตน่าพอใจมาก โดยเฉพาะในตลาดเส้นทางจีน ที่สูงกว่า 90% แล้ว คาดการณ์จะอัตราขนส่งเฉลี่ยจะสูงถึง 95-98% ตามเป้าหมายที่วางไว้ พร้อมยืนยันกรณีข่าวตรวจพบการแพร่ระบาดโรคในเมืองอู่ฮั่น ยังไม่ส่งผลกระทบต่อยอดนักท่องเที่ยวเข้าออกประเทศไทยโดยรวม
“จากข่าวดังกล่าวสายการบินได้ทำงานร่วมกับท่าอากาศยานดอนเมืองและภูเก็ต ด่านควบคุมโรคติดต่อระหว่างประเทศ เพื่อตรวจสอบ คัดกรองและเฝ้าระวังตามมาตรฐาน รวมทั้งพร้อมปฏิบัติตามคำแนะนำของกระทรวงสาธารณสุขและหน่วยงานที่เกี่ยวข้อง โดยขณะนี้เรายังไม่พบผู้โดยสารที่มีอาการน่าสงสัยและยอดผู้โดยสารยังหนาแน่นตามปกติ อย่างไรก็ตามสายการบินยังคงติดตามสถานการณ์อย่างใกล้ชิดต่อไป” นายสันติสุขกล่าว
สำหรับกรณีความผันผวนของราคาน้ำมัน สืบเนื่องจากความตึงเครียดในตะวันออกกลาง ส่งผลให้ราคาน้ำมันดิบปรับตัวขึ้นต่อเนื่องนั้น นายสันติสุข กล่าวว่า ไทยแอร์เอเชียได้เตรียมความพร้อมด้านการบริหารความเสี่ยงและจัดการต้นทุนไว้อย่างดี โดยเฉพาะนโยบายด้านการป้องกันความเสี่ยงจากราคาน้ำมันอากาศยาน โดยในปี 2563 สายการบินได้ประกันความเสี่ยงราคาน้ำมันดิบเบรนท์ล่วงหน้าเฉลี่ยอยู่ที่ 60.2 ดอลลาร์สหรัฐต่อบาร์เรล ในสัดส่วนร้อยละ 73 ของปริมาณการใช้เชื้อเพลิงทั้งหมด ทำให้เชื่อมั่นได้ว่าจะได้รับผลกระทบจากกรณีดังกล่าวน้อยที่สุด